Papersnake/gushiwen huggingface dataset:
总讲师涅磐台
黄庚（元代）

莫将生死视如来，要看莲花火裹开。
勘到灰飞烟灭处，涅磐不是涅磐台。
西江月 六月二十日初暑书事
陶安（明代）

久雨相连伏日，太阳初变炎天。绿槐绕屋未鸣蝉。

浴罢新携团扇。

子病亲临药灶，童归愁问禾田。藤床移近水亭边。

卧看星河西转。
代小玉家为蕃骑所虏后寄故集贤裴公相国
韩偓（唐代）

动天金鼓逼神州，惜别无心学坠楼。不得回眸辞傅粉，

便须含泪对残秋。折钗伴妾埋青冢，半镜随郎葬杜邮。

唯有此宵魂梦里，殷勤见觅凤池头。
同年春燕
孟郊（唐代）

少年三十士，嘉会良在兹。高歌摇春风，醉舞摧花枝。

意荡晼晚景，喜凝芳菲时。马迹攒騕褭，乐声韵参差。

视听改旧趣，物象含新姿。红雨花上滴，绿烟柳际垂。

淹中讲精义，南皮献清词。前贤与今人，千载为一期。

明鉴有皎洁，澄玉无磷缁。永与沙泥别，各整云汉仪。

盛气自中积，英名日四驰。塞鸿绝俦匹，海月难等夷。

郁抑忽已尽，亲朋乐无涯。幽蘅发空曲，芳杜绵所思。

浮迹自聚散，壮心谁别离。愿保金石志，无令有夺移。
晚憩王少府东阁
张九龄（唐代）

披轩肆流览，云壑见深重。空水秋弥净，林烟晚更浓。

坐隅分洞府，檐际列群峰。窈窕生幽意，参差多异容。

还惭大隐迹，空想列仙踪。赖此升攀处，萧条得所从。
汉江
王云凤（明代）

云雾青天暗，蛟龙白昼游。我临汉江水，频上岳阳楼。
鹧鸪天·上元启醮
张孝祥（宋代）

子夜封章扣紫清。五霞光里佩环声。驿传风火龙鸾舞，步入烟环孔翠迎。
瑶简重，羽衣轻。金童双引到通明。三湘五管同民乐，万岁千秋与帝龄。
送郑茂才梁辞梅锦衣宾馆还闽 其二
王世贞（明代）

枫亭驿前荔子丹，万安桥下蛎房宽。从教山水金陵好，总是难禁苜蓿盘。
牡丹
唐彦谦（唐代）

真宰多情巧思新，固将能事送残春。为云为雨徒虚语，

倾国倾城不在人。开日绮霞应失色，落时青帝合伤神。

嫦娥婺女曾相送，留下鸦黄作蕊尘。
玉楼春·梅花过了仍
郑文焯（清代）

梅花过了仍风雨，著意伤春天不许。
西园词酒去年同，别是一番惆怅处。
一枝照水浑无语，日见花飞随水去。
断红还逐晚潮回，相映枝头红更苦。
句
洪邃（宋代）

重重山势荆门，衮衮江流罗道来。
题会福塔院诗
宋之问（唐代）

如涌浮图近紫霄，芙蓉仙苑礼群僚。海天遥奉金轮日，尽遣祯祥归圣朝。
再用韵作五公诗
张孝祥（宋代）

公如韩子定飞仙，更喜门人老玉川。莫说诗筒频度岭，即看侯弁去朝天。

飞龙位正云霄近，集凤楼高采色鲜。我欲扁舟君记否，但教归去杂民编。
夜卧青王峡看月
袁宏道（明代）

渴虹饮石夜蛟哭，寒屑霏霏洒蕲竹。一湾净月趁斜峦，堕向龙宫写幽独。

鹍弦断尽铁槽平，石韵高寒谱不足。头毛索索罥人长，几时买断青崖腹。

五更凉梦泊孤云，以手扪天如苍玉。
回郑家桥小酌复以临清流而赋诗为韵得流字
陈文蔚（宋代）

愧我困尘冗，因君得清游。脱身桃李场，慰彼林壑幽。

水光晚更碧，山色翠欲流。诗情天万里，浩荡不可收。
读张李二生文赠石生先
欧阳修（宋代）

先生二十年东鲁，能使鲁人皆好学。
其间张续与李常，剖琢珉石得天璞。
大圭虽不假雕瑑，但未磨礲出圭角。
二生固是天下宝，岂与先生私褚橐。
先生示我何矜夸，手携文编谓新作。
得之数日未暇读，意欲百事先屏却。
夜归独坐南窗下，寒烛青荧如熠爚。
病眸昏浊乍开缄，灿若月星明错落。
辞严意正质非俚，古味虽淡醇不薄。
千年佛老贼中国，祸福依凭群党恶。
拔根掘窟期必尽，有勇无前力何荦。
乃知二子果可用，非独词坚由志确。
朝廷清明天子圣，阳德汇进群阴剥。
大烹养贤有列鼎，岂久师门共藜藿。
予惭职谏未能荐，有酒且慰先生酌。
恭谢庆成诗十阕
武衍（宋代）

小白长红十里春，归来天会议拥香尘。
翩翩黄屋彫霞里，辇上无花止一人。
六月过山根站遇雨
李世杰（清代）

雪磴阴风砭骨寒，千寻积素耸云端。写生拟倩传神手，画向炎方六月看。
赴任嘉州待阙左绵七十日通判吕国博日相从吟
石介（宋代）

鼎来岂敢道能诗，一见何因便解颐。
乡国三千里离别，杯盘七十日相知。
送人江外马驮妓，垂钓寺中鱼竭池。
别后中秋又重九，与谁赏月咏东离。
过扬子江宿玉山寺示僧达已
马之骦（清代）

客枕五更尽，禅龛四壁空。梦归天界外，身在佛声中。

山静自移月，江平不动风。迟明理舟楫，前路指飞鸿。
别郑盱眙
韩淲（宋代）

谷口从游久，流光恰六年。湖山常尽日，樽酒或谈天。

世岂无他士，公应自昔贤。有閒应念我，归去白云边。
同襄阳守张士弘过习家池六首 其二
孙承恩（明代）

风木萧萧落日曛，四山残霭乱江云。习家池上聊停节，一酌清泉对使君。
题南宫子中书莺
陆文圭（元代）

金衣何璀璀，飞向垂杨树。
久立欲无声，东风吹不去。
寄答晁百谷元归
赵蕃（宋代）

嗟我与君为近亲，向来未识但有闻。
维夏临川省伯父，时君束书寄荒村。
岂知邂逅宜春郡，皎如玉树相辉映。
品题旧熟大参文，诸公所作皆传信。
探怀赠我一纸诗，功名慷慨真男儿。
我衰怕作此硬语，君言水涨方东之。
外家自有文章种，国朝名家居伯仲。
只今人物未厌多，属君勉矣加研磨。
题冯公举郎中清音亭
冯山（宋代）

山水清音绕翠微，一亭风物里中稀。为怜鱼钓生平处，还向功中事了归。

白傅歌童聊自适，庄生鸥鸟自相依。区区贫阮长嗟叹，才有林居便拂衣。
湖壖写望
何兆瀛（清代）

落英芳草蝶低飞，杜宇啼春春欲归。今日湖山春又老，杨花如雪点春衣。
叶显甫生日
项安世（宋代）

客里今年庆事新，星香三日两生辰。
已歌西母如椿寿，又赞东床似玉人。
卯观妙传仙祖诀。霞觞同泛我家春。
年年红紫芳菲月，不负功名富贵身。
送李文清之官八番宣慰司幕府
宋褧（元代）

马谙旧路不崎岖，草色新袍是故吾。山鸟山花总相识，莫将诗句咏娵隅。
题画
张廷寿（清代）

芦苇丛中泊钓舟，月明如水满天秋。江湖梦稳渔家乐，不羡人间万户侯。
雪中奉简张子直
吕本中（宋代）

深居畏雪谩添衣，过了梅花病不知。同住荒越懒还往，一年天气最寒时。
和青田刘令同年见答寄茶之作
赵蕃（宋代）

越国春芽旧有闻，换来佳句益堪珍。
主张品格曾无过，吟写工夫直有神。
鸿渐烹煎应巧密，玉川才调本清新。
索居海角凄凉甚，时得吟哦慰此身。
陪高计使柱史谢庾使刑郎登梅仙山丹青阁
赵汝腾（宋代）

侵云祠宇绝荒凉，目眴凭虚兴寄长。
仙者远游非穆穆，天之视下亦苍苍。
贵公业趁尘泥腐，小尉名争日月光。
此地何缘子真到，孤忠处处慕留芳。
贤者之孝二百四十首·段秀实
林同（宋代）

意其失兵久，怏怏必吾从。
夺笏直前击，那知是孝童。
己卯春同中书舍人吴均入闽观风出京口占
夏原吉（明代）

晓驾轺车出凤城，柳花风煖绣衣轻。入闽料得无多路，不向征徒问去程。
寄池阳曾学士
释重顯（宋代）

山万重兮水万枝，堆青流碧冷便宜。
算来免得生遥恨，不在诗情在祖师。
次韵王醇甫藏秃笔三首
项安世（宋代）

黑头期汝作东亭，短发愁予对杜陵。
髠者此时今守积，颖乎平日尔诚能。
屡题秀句文如凤，几注仙经细似蝇。
可是诗人偏爱惜，诗人双鬓渐成僧。
八月兵入京师十月广州始得平安消息 其三
黎民表（明代）

气倍临轩日，风生授钺时。九边森虎旅，七萃起鱼丽。

选士皆穿札，徵兵尽死绥。圣谟真不战，关塞偃征旗。
山村
戴复古（宋代）

雨过山村六月凉，田田流水稻花香。
松边一石平如榻，坐听风蝉送夕阳。
颂古五十五首
释绍昙（宋代）

爝火初经一线开，宝盘终日自萦回。
也知物理关人事，历尽崎岖心始灰。
继希安古诗韵
耶律楚材（元代）

垂尽丝纶不上钩，冥鸿高举弋无由。不图垂誉流千古，安肯低眉谒五侯。
句 其四
仇远（元代）

割蒲分坐具，贮瀑入军持。
寄怀毗陵孙二
盛鸣世（明代）

适与饥寒会，重怀旅寓年。
通家无仲子，举世有谁贤。
褊性多违俗，权门岂慕膻。
芳兰惭下体，玉树每齐肩。
衣冷分缯絮，囊空乞酒钱。
雪深烧烛夜，春远踏花天。
人事零如雨，欢期断若烟。
黄尘三岁别，白日几回眠。
朱颊今何似，华颠渐可怜。
终能忘一饭，语报愧茫然。
雪中登郡城西亭二首 其一
马祖常（元代）

石路屐齿滑，天风吹高寒。花明喜珠缀，竹瘦愁露漙。
诗偈 其七
庞蕴（唐代）

说事满天下，入理实无多。常被有为缚，何日见弥陀。
送董伯玉造朝改秩
吴芾（宋代）

之子久言别，今秋忽此来。
访我湖山上，连月相追陪。
和诗动盈轴，举酒必昼罍。
使人增眼明，顿觉忘衰颓。
方将走山谷，乘兴共寻梅。
一笑坐花下，覆此黄金杯。
俄然告我去，遮路挽不回。
匆匆陈祖席，再豁怀抱开。
自古论治道，常患无人才。
如子虽寒素，万口称贤哉。
时运偶未至，半在困尘埃。
从今脱选调，宁复嗟淹回。
会见日千里，腾跃如龙媒。
愿言更努力，圣主方筑台。
肃州八景 其三 玉关来远
戴弁（明代）

圣代文明遍九垓，河山设险玉门开。月明虏使闻鸡度，雪霁番王贡马来。

泛泛仙槎浮瀚海，翩翩驿骑上金台。幸逢四海为家日，独坐藩垣愧乏才。
古怨
释善珍（宋代）

少卿入胡庭，明妃辞汉殿。
君恩如雨绝，生死难再见。
至忠反为如，至美反为贱。
含冤天地间，日月为谁转。
河梁泣满衣，琵琶啼背面。
千年传乐府，曲变恨不变。
常恐胡冢傍，夏月零霜霰。
钟山春游
任希夷（宋代）

青楼醽醁客中圣，碧苑鞦韆人半仙。
春满江南佳丽地，绿杨芳草思娟娟。
杂兴六言十首
刘克庄（宋代）

羹墙如见尧在，讴歌皆之启贤。
至行冠冕万世，通丧缟素三年。
见王书史系按察司所委平反劝课
杨公远（宋代）

翩翩旌旆下吾邦，六邑喧传姓字香。
不著一尘秋夜月，谨施三尺晓天霜。
平反狱讼缧囚喜，劝课农桑惰叟忙。
昨拜荆州天与幸，敢趋行幕献诗章。
送周员外之达
徐铉（宋代）

之子敷王泽，迢迢蜀栈东。
颁条有馀刃，对酒与谁同。
身占贤良籍，家传道德风。
远民思静理，即此是阴功。
烈祖
佚名（先秦）

嗟嗟烈祖！有秩斯祜。
申锡无疆，及尔斯所。
既载清酤，赉我思成。
亦有和羹，既戒既平。
鬷假无言，时靡有争。
绥我眉寿，黄耇无疆。
约軧错衡，八鸾鸧鸧。
以假以享，我受命溥将。
自天降康，丰年穰穰。
来假来飨，降福无疆。
顾予烝尝，汤孙之将。
蝶恋花·澹白轻黄纯雅素
吴潜（宋代）

澹白轻黄纯雅素。一段风流，欹枕疏窗户。夜半香魂飞欲去。伴他月里霓裳舞。消得留春春且住。不比杨花，轻作沾泥絮。况是成阴环幄处。不愁更被红窗妒。
九日
章甫（宋代）

登高长是易销魂，多病新来目更昏。
强引儿童追节物，久拚身更任乾坤。
江风冷拂乌纱帽，篱菊香浮老瓦盆。
回首西湖如昨日，交游凋谢不堪论。
送臧奎之宁州谒韩使官
魏野（宋代）

路远邠郊外，严冬去若何。
时平防贼少，山险下驴多。
塞色晴犹惨，蕃音译尚讹。
贤侯虽礼待，陟屺愿频歌。
依韵奉和判府经略司徒侍中春阴马上之什
强至（宋代）

湿云落地未回天，坠絮将飞力尚绵。
雾重自侵旗尾润，日高谁傍瓮头眠。
行田岁望三登谷，按辔诗成万选钱。
霖雨长应随出处，春来只见月光圆。
碧琳馆三首 其一
弘历（清代）

叠石为假山，植桧称温树。咫尺兰戺间，缥缈蓬壶趣。

雕绘讵足尚，澹泊素所慕。可以贮琴书，遐心期古遇。

户外响轻风，琅玕奏韶濩。
西湖夜归观打鱼怀赵京兆
释居简（宋代）

德人天游乐者全，亦以此乐均鱼鸢。陶然亦复忘所乐，西湖澄澈如心渊。

管领西湖人不少，前后无如赵京兆。至今画手画西湖，不著绿蓑人独钓。

胡为今夜月满湖，大船小船皆得鱼。鱼登罔罟叫不得，那知老子今归欤。

滔滔京兆万人海，平地翻涛渺无盖。活鱼之外尤活人，人在甘棠颂遗爱。
夏日山居
种放（宋代）

阴阴林木静，寂寂无人境。
红绽紫葳香，岚沈玉膏冷。
看云时独坐，慎事常中省。
何客驭风来，新篁动疏影。
游峨眉十一首
冯时行（宋代）

万山皆拱揖，蹲俯若臣邻。
初到最高处，谁为第一人。
自惊浑俗骨，或涌半天身。
初夏犹深雪，难忘数饮醇。
旧游
刘克庄（宋代）

扶胥黄木水连空，曾读韩碑访祝融。
安得六丁机万弩，岷江西去海潮东。
梨花已谢戏作二诗伤之 其一
谢逸（宋代）

冷香消尽晚风吹，脉脉无言对落晖。旧日郭西千树雪，今随蝴蝶作团飞。
留别三侄
曾几（宋代）

僧窗又与汝周旋，百感相随到酒边。
无复吹箎如异日，空惊枕块已三年。
一门叔父吾衰矣，东阁郎君但勉旃。
不为怀金纡紫事，澡身玉雪是空传。
春日寄柬赵仲光沈自诚二友
完璞琦公（明代）

二月湖州动客心，青山粉堞带春阴。
溪溪渔屋桃花静，面面歌楼柳色深。
西府门闲鸥自到，东林酒熟客谁斟。
风流二妙如相问，为道清吟瘦不禁。
送王兼善之任黔南锦屏县任二首 其一
戴亨（清代）

人生不相知，百年徒聚首。声气偶一投，万里如左右。

往昔少壮时，慷慨慕良友。献策来京门，疏狂纵杯酒。

酒酣诗亦成，往往在人口。流传感君听，谓我才八斗。

抚躬虽自惭，思君愿携手。客路每多歧，未免牛马走。

蹉跎出雄关，遂令此情负。嗣复各一天，宦途岂能偶。

知己会良难，神交实已久。去秋一邂逅，既见还疑否。

相对如梦中，相怜惜老丑。所幸身尚存，相期各不朽。

岂谓事多违，离别随其后。相送发长吁，寸心诚何有。
韩宗彦寺丞通判邓州
梅尧臣（宋代）

往岁陪祠泰坛下，始一相见如相知。
我今入幙君有待，喜得款语胜前时。
便嗟陈事日侵汨，虽欲数面曾无期。
忽闻兵吏已迎候，马有行色车将脂。
贺君有意事清简，太守亦鄙寻常为。
骐骥步骤岂局促，凤皇羽翼多威仪。
汉家近亲不复有，召父旧闻於今隳。
隳由狂者生利害，曾未略究民间宜。
只言引水幸圭赋，矫请罢毁功何施。
千载厚惠一日去，至今农亩空嗟咨。
夫子才高识且远，忽畏势力重扶持。
他年人作去思颂，愿以大字书长碑。
为杨应宁题夏太卿墨竹
吴宽（明代）

舍人好画谁与俦，子美诗中之刘侯。凤池退食多清暇，每抱缣楮从人求。

昨者开筵宴宾客，四壁彷佛横沧洲。酒酣指点到修竹，数竿倒拂湘江秋。

清风翛翛刷翠羽，孤凤欲下中堂游。乃知夏卿妙笔墨，奇态纵横才顷刻。

歘然令我走避之，仰面分明堕崖石。纷纷真赝不可知，我意是竹皆堪诗。

试看北地苦难得，此种数尺青垂垂。舍人好画兼好奇，明日南行过九疑。

扁舟夜静月初出，想对楚人歌竹枝。
梦横塘 荷叶似云香不断。白石句，以慢词写之
周之琦（清代）

液池擎艳，渌沼含馨，湿云飞满凉翠。千叶香心，荡三十六湾秋意。

倚盖天长，浣衣人杳，卷波无际。认珠盘冷浸，一抹横塘，重重碧、重重水。

嫣红半落谁怜，但参差远影，还蘸吟袂。鹭送鸥迎，料未许、夕阴吹碎。

唤小艇、青奁摇梦，待觅风痕过烟尾。甚日开门，藕花多处，约词仙同醉。
福州赵侍郎开城西古湖以溉田既成冀得致政丞相福公一临于是弱唱和之篇二首 其一
罗愿（宋代）

湖边飞盖欲谁同，治行人思旧弱翁。行乐未饶溱水女，咏归应弱舞雩童。

闽山影浸烟云动，沧海潮连浦溆空。欲识元侯疏凿意，君王勤俭正卑宫。
元丹歌赠会稽陈处士
曹勋（宋代）

尘波溢目深溟渤，往古来今空出没。
喜君相见话丹经，起我凌云恶阡陌。
我生素乏儿女姿，面上巉岩耸山骨。
少年避地东海隅，架竹编茅剪荆棘。
白云为我开山容，清风为我翔真域。
旋属群寇近敺攘，淬出青萍闭丹室。
风尘澒洞十余年，灵府芝田渐芜没。
逢君踪迹类秋蓬，遗我刀圭延岁月。
何当横槊静寰区，同子山居论丹诀。
怀归预别同舍
王十朋（宋代）

长念双亲垂素发，不奉甘旨今数月。溪山虽好何如归，吾心已数秋云飞。

欲别良朋重呜咽，催人啼鸟声何切。明日琴书随我东，何如尊酒重相逢。
长安杂诗十首 其一
王祎（明代）

自昔天子宅，雄丽称长安。右瞻控陇蜀，左顾俯河关。

清渭北据水，太白南联山。其间八百里，陆海莽平川。

神皋奠天府，风气固以完。周家本仁厚，国统最绵绵。

汉唐能树德，亦复祚胤延。秦隋秉虐政，二世即倾颠。

在德不在险，古语谅弗谖。嗟兹异代后，遗迹已茫然。

宫殿皆劫灰，城市尽荒阡。迤逦陇首坂，萦纡乐游园。

老树带落日，平芜被寒烟。凭高一览古，千载在目前。

盛衰有天运，兴废复何言。
寄旧令朱汉臣
刘友光（清代）

莲勺秦时月，水色碧于玉。中有焚鱼人，临轩濯双足。

兰芽宛中央，妙技能刻鹄。溯洄望蒹葭，凄怆乱心曲。

我有一亩宫，三径殊局促。君昔抱琴来，亲见山水渌。

桑麻蔼轮蹄，箫管转华烛。桑扈托晨风，翱翔啄我粟。

墉壑何萧条，蚕盆亦不浴。丁男鬻已尽，寡妻犹岸狱。

安得旧雨来，击鼓洗桎梏。
临终诗
王楙（宋代）

平生不学口头禅，脚踏实地性虚天。临归不用求缠裹，趁著帆风便上船。
杨柳
陈景沂（唐代）

相尚津涯临画舫，栽从亭馆近华筵，
别离自是无聊赖，于甚垂杨有纠牵。
三月二日被命祈晴上天竺舟中得六绝句
刘克庄（宋代）

浪说无文字，楞伽面壁看。
元来有怀挟，一世被粗瞒。
虞帝陵
佚名（宋代）

重华车驾瘗崔嵬，不似秦皇赐玺回。
西治骊山营兆域，东浮沧玺访蓬莱。
陟方年已过期颐，老死勤民志不衰。
何事穆王心醉饱，耄荒无复念前规。
南溪会集二首
傅察（宋代）

传闻公退集群英，共惜残春到野亭。
高柳半天成翠幄，遥峰插野作长屏。
应怜旷寂嚣尘绝，更觉萧疏物象泠。
顾我阻陪车马客，空吟河畔草青青。
初秋戏作山居杂兴俳体十二解 其三
杨万里（宋代）

暑后花枝输了春，杂英小巧亦忺人。素馨解点粉描笔，金凤爱垂鸡下唇。
桂林中秋舟泊訾家洲同似景侄赏月 其一
黄公辅（明代）

半月离衙舍，扁舟尚桂林。依涯看皓漾，凭枕酌更深。

天水相涵影，河山各半阴。风来何处笛，千里关山心。
移家别树
戎昱（唐代）

千种庭前树，人移树不移。看花愁作别，不及未栽时。
次韵安国题馀干赵公子养正堂堂张魏公所名也并为作铭
王十朋（宋代）

去岁西来路偶同，一言不肯话飘蓬。铭成养正首示我，室坐不欺深念公。

大盗欲缠遥拱北，群言交乱卒居东。可怜未战身先死，贯日精忠化白虹。
送友人下第游边
贯休（唐代）

失意穷边去，孤城值晚春。黑山霞不赤，白日鬼随人。

角咽胡风紧，沙昏碛月新。明时至公在，回首莫因循。
建隆以来祀享太庙十六首
佚名（隋代）

明明我祖，积德攸宜。
笔继瓜瓞，将隆本支。
爰资庆绪，式昭帝基。
于穆清庙，永洽重熙。
舒啸
白玉蟾（宋代）

豁然登高台，四天一何眇。
舒怀摩丹田，静境万籁悄。
前村生孤烟，半山吞残照。
倚剑呼黄鹤，遽然发长啸。
菩萨蛮·柳花飞处莺声急
牛峤（唐代）

柳花飞处莺声急，晴街春色香车立。金凤小帘开，脸波和恨来。
今宵求梦想，难到青楼上。赢得一场愁，鸳衾谁并头？
赠中宪大夫崇庆州牧常公殉节纪略
张若渟（清代）

降蛮见说附跳梁，蚁簇蜂攒不可当。挥刀歼贼有儒臣，厥名为纪厥氏常。

报国贞心贯白日，捐躯浩气凛秋霜。古来义烈畴堪拟，周在汉兮颜在唐。

昔岭万家挥涕泪，浣花千载奉蒸尝。如君不愧真男子，奚趐博学能文章。
宋孝先示读自宽集复用前韵
王十朋（宋代）

渊明酷爱尊中酒，季子贫无负郭亩。我生薄与二子同，俯仰人间亦缘口。

一室萧然仅容膝，毛颖陶泓自相友。会心终日雌声读，排闷有时粗气吼。

感秋诗集名自宽，雕琢更惭非妙手。篇章不工如子固，声名敢望星之斗。

宋生辄作过情语，十韵殷勤为跋后。誉之韩柳谁敢当，意古语奇吾岂有。

何如操矛时入室，针我膏肓乃相厚。床头周易深且神，毋惜往来论六九。
三井潭报雨
唐仲温（宋代）

夜宿精蓝百虑清，晨移祠下勺涵亭。
须臾水府收温刺，始信神龙果有灵。
禽声四首
曾几（宋代）

劝我行沽聒昼眠，看人烂醉买江天。
兴来亦欲提壶去，未有苏公乞酒钱。
游东山二咏次李丞相韵 其二 榴花谷
张元干（宋代）

公如谢傅暂闲身，我亦归来效季真。山屐数陪销暇日，诗篇常许和阳春。

虚怀寄傲三休外，洗眼旁观万态新。谷口榴花解迎客，骑鲸端为谪仙人。
戏书 其四
李彭（宋代）

止酒废诗春昼长，颇知易戒复难忘。戏于窗下还诗债，便欲花前唤索郎。
西湖
郑清之（宋代）

官程未了是敲推，课督无人只自催。
不到西湖无半句，西湖端合号诗媒。
酬曾学录王掌祠 其二
徐鹿卿（宋代）

去年射策古杭州，来到梅关岁已秋。德薄岂堪仪众俊，贫躯聊已客诸侯。

一窗灯火味清苦，四座风流酒拍浮。弟子无非梁栋用，先生未必副先收。
次韵晁仲二同仓使游灵岩
韩淲（宋代）

使华春入梵王宫，仿佛工颦在眼中。邂逅五湖应自适，纵横七国漫争雄。

一时宾从欢无极，千古兴亡恨莫穷。空锁灵岩旧踪迹，画船赢得满篙风。
偈颂五十一首
释道冲（宋代）

高抛不至天，低掷不到地，
南北东西无处避。带累雪峰老人，
唤作南山鳖鼻。
清平乐（寿赵民则提刑，时新除，且素不喜饮）
辛弃疾（宋代）

诗书万卷。合上明光殿。案上文书看未遍。眉里阴功早见。

十分竹瘦松坚。看君自是长年。若解尊前痛饮，精神便是神仙。
东湖
王云（宋代）

三月前头二月天，湖亭雄绝富韶妍。
石形卓砌虎蹲岸，樯影浸波龙卧渊。
向日鲜明花曝锦，随风零乱柳飞绵。
春来此地堪行乐，谁共赏心张雅筵。
金线泉
曾巩（宋代）

玉甃常浮灏气鲜，金丝不定路南泉。云依美藻争成缕，月照寒漪巧上弦。

已绕渚花红灼灼，更萦沙竹翠娟娟。无风到底尘埃尽，界破冰绡一片天。
渔妇观音赞
释师范（宋代）

篮内鱼，衣中珠。
见买见卖，少实多虚。
市进马寒甚
李石（宋代）

边云寒色与愁浓，酒味何由入颊红。
眼看飞鸢来堕水，心随去骑欲追风。
亲朋立望千山外，笑语殊思一饷同。
问舍求田吾已决，不于湖海较穷通。
蝶恋花·槛菊愁烟兰泣露
晏殊（宋代）

槛菊愁烟兰泣露，罗幕轻寒，燕子双飞去。明月不谙离恨苦，斜子到晓穿朱户。(双飞去 一作：双来去；离恨苦 一作：离别苦)
昨夜西风凋碧树，独上高楼，望尽天涯路。欲寄彩笺兼尺素，山长水阔知何处？(兼 一作：无)
题金州西园九首 江榭
姚合（唐代）

亭亭白云榭，下有清江流。见江不得亲，不如波上鸥。

有榭江可见，无榭无双眸。
伏枕四首
马之骏（明代）

力浅阶除步不齐，屡呼筇竹代提携。
难随徐福求神枣，且学卢生赋病梨。
送目岭云行片片，归心池藻梦萋萋。
旅游换得头毛落，何待前林杜宇啼。¤
第七十三禾山打鼓颂
释义青（宋代）

布毛拈起费人言，争似禾山一句传。打鼓一声喧宇宙，冰寒千丈忽生莲。
海棠春（再用韵）
吴潜（宋代）

嫩晴还更宜轻雨。最好处、欲开未吐。一点聘梅心，千古凭谁语。

脸霞晕锦娇人处。肯浪逐、红围翠舞。银烛莫高烧，春梦无多许。
予寓邑中与诸子讲学巨山侄孙转示初冬书事因用韵
范成大（宋代）

霜风几夕报初寒，蟋蟀归来已四迁。旧物有毡眠软暖，讲堂逢鳝馈新鲜。

功名久已遗清老，征戍何由及晚年。暴客更缘贫见外，时危身老亦悠然。
咏史诗·圯桥
胡曾（唐代）

庙算张良独有余，少年逃难下邳初。
逡巡不进泥中履，争得先生一卷书。
句 其二十三
徐俯（宋代）

玉立竹千亩，金垂橘万头。
野草花
释文珦（宋代）

心爱无名草，閒花取次开。
自能追造化，浑不假栽培。
姚魏伤攀折，楩柟因剪裁。
只因非世用，长得保根荄。
壬午九日偕青霞老人庞少举游罗浮
陈吾德（明代）

罗浮秋色隐晴空，拄杖能追负局翁。雏凤羽毛连碧汉，老龙鳞甲偃苍松。

邀来缑岭吹笙月，寒入参军落帽风。黄菊紫萸聊共醉，更从何处觅仙踪。
寓婺源紫虚观
杨公远（宋代）

书卷携来寓紫虚，凭高凝眺更无余。
五山结邑龙盘踞，一水依城带卷舒。
旦暮鼓钟喧梵宇，高低楼阁壮神居。
年时除却酬香者，闤闠行人往复疎。
益昌次费伯矩赠行韵五首
洪咨夔（宋代）

幕下精神清似水，门前责望重於山。
君家文伟规摹在，事业全归静定间。
颂古十九首
释法全（宋代）

西天人不会唐言，旱地雷声彻大千。
九年面壁无人会，玉兔金乌火裹旋。
好事近（二月十日作）
郭应祥（宋代）

春事日相催，红尽浅桃深杏。可惜窥园无暇，任绿苔封径。

凭谁惜与雨和风，休要太狂横。等待禁烟予告，要选幽寻胜。
寺宿斋
张籍（唐代）

晚到金光门外寺，寺中新竹隔帘多。

斋官禁与僧相见，院院开门不得过。
狱中集古十六首　东岩同扉 其二
韩邦奇（明代）

徘徊虎穴上，性命由他人。漂梗无安地，涂泥任此身。

浮生看物变，薄宦走风尘。烱烱一心在，天高难重陈。
题清芬阁
洪适（宋代）

先生此地旧眠云，乔木森然数百春。海内多传诗弟子，壁间曾记药君臣。

仙庐隐濑迹皆古，柏寺蓬山代有人。今日耳孙尤烜赫，庆源须信渺无垠。
寄化州学训李四国珍
何绛（明代）

罗江千里路，此地昔曾游。霜橘垂官舍，波罗覆客舟。

儒宗归大雅，殸教讫边州。何处堪吟咏，清风旧有楼。
悯牛行
许及之（宋代）

牢牛得肉那忍吃，匪论阳报谈阴德。忆牛初生成犊时，随母耕田眼先识。

茧栗渐长初胜犁，脱轭项间染能赤。一行错误随后鞭，习得犁行如界直。

耕来耕去禾稻成，得閒放食行田塍。稻秫掠嘴不敢食，自齧枯草甘如饧。

马终蒙帷犬蒙盖，牛岂无功遭横害。
西江月 其一 赋红白二梅
汪莘（宋代）

红白虽分两色，清香总是梅花。早春风日野人家。

相对伯夷柳下。

爱影拈将灯取，惜香放下帘遮。长安如梦只堪嗟。

乐此应须贤者。
和元汝功江皋感怀
郭印（宋代）

奸谀同一辙，举世谁与归。
溪山有佳趣，此乐知者稀。
悠然远罾弋，鱼潜鸟高飞。
不作无根云，苍狗变白衣。
使君见几早，万事已觉非。
拏舟漾清波，策杖登高崎。
逍遥兴未已，烟霞收夕霏。
身从麋鹿游，心与尘垢违。
惜哉经纶手，把钓渭水湄。
冷眼笑纷纷，甘贻肉食讥。
强敌犹张王，屠灭烦天威。
要取虞渊日，咸池浴明晖。
愿君投缗竿，风云起苔矶。
雍容坐帷幄，密勿旋枢机。
莫学西山卧，穷年空采薇。
游玄都观
朱诚泳（明代）

扰扰游人去又来，乘閒也踏软红回。刘郎道士俱尘土，纵有桃花亦浪栽。
杪岁
徐集孙（宋代）

几多风月费招邀，传舍侵寻一载侨。
客久梦魂安澹泊，岁残老态厌喧嚣。
晴空雪片飘梅瓣，冷地春光上柳条。
世事每从儿戏过，门前歌舞又元宵。
挽江西宋漕三首
廖行之（宋代）

蚤岁才名画省郎，会纡玉节惠三湘。
哀矜折狱人无怨，访问垂三虑最长。
不便幽潜遗陋巷，更新文物萃书堂。
期公四海皆膏泽，太息思贤殄瘁章。
至徐州
周用（明代）

远戍收宵柝，高风动雪车。
三年同旅雁，一饭厌河鱼。
赤叶寒林晓，黄茅野市虚。
昔时溪水上，日出卧深庐。
与清溪赵明府
方干（唐代）

清规暂趋府，独立与谁亲。遂性无非酒，求闲却爱贫。

林泉应入梦，印绶莫留人。王事闻多暇，吟来几首新。
春日偶成五绝 其五
郑思肖（宋代）

百万胡儿犯大朝，奔南狩北恨迢迢。我非办得中兴事，一点英灵死不消。
挽杨知俯
牟巘五（宋代）

蜀有古爱直。公为令子孙。
驻原曾婉画，治狱辄平反。
槁落荣观尽，纡徐雅道存。
灵光洞劫火，德齿晚弥尊。
途中和君时 其二
彭汝砺（宋代）

闻君欲脂车，辗转睡不安。忧心顽如石，百计不可宽。

鸤鸠祇在桑，归雁乃云端。一瞻百叹息，强饮终无欢。
客星
林希逸（宋代）

久要刘文叔，论交在阙庭。不为渠相汉，仅以客名星。

鹤发兼霜渠，羊裘近帝青。宫中聊款款，极下独荧荧。

一点今霄汉，孤灯昔钓汀。灵台誇列宿，讵肯共图形。
闻变 其一
谢重华（明代）

百二山河一旦休，中原无地觅神州。英灵已化啼鹃去，忠义宁为舞鹤羞。

豫让有心长抚剑，包胥无力叩同仇。满朝金紫归何处，不为君王展半筹。
偈
释晓纯（宋代）

有个汉自从旷大劫，无住亦无依，
上无片瓦盖头，下无寸土立足。
朝到西天，暮归东土。
朝中措
程垓（宋代）

片花飞后水东流。无计挽春留。香小谁栽杜若，梦回依旧扬州。

破瓜年在，娇花艳冶，舞柳纤柔。莫道刘郎霜鬓，才情未放春休。
双忠庙
刘志遁（明代）

睢阳一死重山丘，庙食千年镇海陬。完节在天应独付，英魂随地可同游。

萧萧落木阴风起，黯黯寒云杀气浮。野老日来谈往事，犹疑作客过中州。
同胡侍御饮王生斋中
张元凯（明代）

黄鸟嘤嘤过水滨，柴门犹是杏花新。布衣不识乘轩贵，骢马能谙陋巷贫。

欲就青山迎谢眺，须留绿酒迟陈遵。春宵星月辉辉动，醉舞狂歌自主宾。
邵武
叶仪凤（宋代）

溪上千峰碧玉环，瞰溪台榭紫云间。
鸟啼花落非人世，似在金鳌山上山。
偈颂一百四十二首 其一○八
释广闻（宋代）

水清月现，动随影转。水清月不现，背手新罗箭。踏翻水碗便行，现在解脱深坑。

三大老，总似闭目中秋坐。只知第二月，如何是第一月。
依韵和孙浦二者官展墓由大明精舍而归
梅尧臣（宋代）

拜垅忽生寒食心，应缘春入感啼禽。
泪沾宿草根仍冻，马立荒啼迹已深。
野老辍耕风料峭，山房开昼日阴森。
归鞍却望原头路，幂历轻烟物景沉。
王子张以诗见报次其韵
李彭（宋代）

卧看云生舍北篱，起来临镜慰衰迟。欲投未落鹤盘屿，将去还留鹊绕枝。

天上汉庭劳梦寐，峤南殷鉴恐羁縻。蓝田丘壑仍孙在，胜日勤来赋好诗。
抱素书屋
弘历（清代）

朴斲书斋砚席清，涵今茹古足陶情。讵惟绘事斯津逮，益欲淳风是训行。
代白纻词二首 其一
汪中（清代）

开帷纤纤行且却，轻躯细步风前弱。玉捥凝香素绡薄，蒲桃金卮为君酌。

朱颜晕酒目生光，横波送笑流满堂。善知人意乐无方，金环散佩明月珰。

曼歌掩袂回人肠，百年今日安可忘。
送陈文溪比部出守处州
游朴（明代）

几年偃蹇白云曹，一日联翩皂盖高。方国旧推东越长，天池新徙北溟毛。

诗成丽水波增媚，剑入龙泉气并豪。何限春光随露冕，风尘可复忆同袍。
颂古三首
释心月（宋代）

百年将底作津梁，直指心田是道场。
八万四千安乐法，只於此处{指胸}可承当。
东皋草堂二首 其一
王㒜（明代）

明时何处著遗贤，路入东皋地自偏。十亩山田和玉种，数椽茅屋带云编。

画中诗类王摩诘，物外仙同葛稚川。西祀东封知未了，佳音端合为谁传。
长江行
李东阳（明代）

大江西来是何年，奔流直下岷山巅。
长风一万里，吹破鸿蒙天。
天开地辟万物茁，五岳四渎皆森然。
帝遣长江作南渎，直与天地相周旋。
是时共工怒触天柱折，遂使后土东南偏。
女娲补天不补地，山崩谷罅漏百川。
有崇之叟狂而颠，坐看万国赤子沦深渊。
帝赫怒，罚乃罪。
神禹来，乘四载。
驱大章，走竖亥。
黄龙夹舟稳不惊，直送驰波到东海。
朝离巴峡暮洞庭，九派却转浔阳城。
萦纡南徐万余里，更万余里通蓬瀛。
君不见黄河之水天上下，其大如股空纵横。
长游清济出中境，曷敢南向争权衡。
千流万派琐琐不足数，虽有吐纳无亏盈。
下亘厚地，上摩高空。
日月出没，蛟龙所宫。
奇形异态，不可以物象，但见变化无终穷。
或如重胎抱混沌，或如颢气开穹窿。
或如织女拖素练，或如天马驰风鬃。
空山怒哮饱后虎，巨壑下饮渴死虹。
或如轩辕铸九鼎，大冶鼓动洪垆风。
或如夸父逐三足，曳杖狂走无西东。
或如甲兵宵驰，聚啸满山谷。
或如神鬼昼露，万象出入虚无中。
吁嗟乎长江！胡为若兹雄，人不识，无乃造化之奇功。
天开九州，十有二山。
南北并峙，江流其间。
尧舜都冀方，三苗尚为顽。
魏帝倚天叹，征吴但空还。
吁嗟乎长江！其险不可攀。
古来英雄必南骛，我祖开基自江渡。
古来建国惟中原，我宗坐制东南藩。
如知天险不足恃，惟有圣德可以通乾坤。
长江来，自西极，包人寰，环帝宅。
我来何为？为观国。
泛吴涛，航楚泽。
笑张骞，悲祖逖。
壮神功，歌圣德。
圣德浩荡如江波，千秋万岁同山河。
而我无才竟若何，吁嗟乎，聊为击节长江歌。
送侯君美归云中
曹之谦（元代）

暂时相见又相违，留滞天涯更易悲。客泪清和秋雨落，乡心杳易朔云飞。

路经险阻行须稳，书报平安寄莫迟。邂逅故人如问我，为言贫病未能归。
满庭芳（和元发弟秋日对酒）
王之道（宋代）

露溢金茎，风翔玉宇，嫩凉初霁秋容。山肴野蔌，聊快一尊同。正秋大田多稼，临邛隘、酒客憧憧。追随处，杯盘狼藉，野草荫长松。

新词，何所似，金声应铎，玉气腾虹。时来终宦达，休怨苍穹。顾我蹉跎老矣，飘素发、衰态龙钟。心犹壮，会看文度，独步大江东。
法曹罗立之酒边举数首皆仆故人为我寄声
戴复古（宋代）

佳士欣相识，吟边问姓名。
官为三语掾，诗到五言城。
野客可怜我，故人烦寄声。
白头归故隐，秋后会群英。
舟中追和逊卿早春即事十首
陆文圭（元代）

草色青青没烧痕，山川满目酒盈樽。
只愁逋客回家日，先被春风紧闭门。
以人生五马贵莫受侵为韵送胡献叔守邵阳
方岳（宋代）

迢迢烟水寒，猎猎霜风侵。
此行何当还，民瘼简帝心。
贺崖州郑养真太守生子
王弘诲（明代）

刺史檐前报鹊频，欢腾周雅咏生民。海中仙果宁论晚，掌上明珠喜见新。

瑞应三山呈鸑鷟，驹从五马产麒麟。葵榴艳吐薰风午，汤饼筵开诞日晨。

滚滚公侯钟世泽，□□□□□□□。曹家晬日提戈印，窦氏芳华续桂椿。

玉种荐田移郑圃，弄獐我亦误书人。
方寅所得捷南宫便道省觐月夕过访
徐登（明代）

尝怜寂寞故人疏，忽漫过从驷马车。月下未倾谋妇酒，此间先到故人庐。

作霖已自饶商说，献赋曾看荐子虚。千里乍回珠水棹，綵衣今见绾银鱼。
咏东邻栀子花
王彦泓（明代）

露湿琼姿映日鲜，离披弱态益嫣然。香宜九子钗边嗅，蒂合同嫣带上悬。

织女淡妆傅缟素，徐娘私赠见诗篇。佳名更喜同之子，栽定东家倍可怜。
孟子·私淑
陈普（宋代）

百有余年泽未穷，寒潭秋月寸心同。
尼山想像人如玉，夜半相逢梦寐中。
诏下
白居易（唐代）

昨日诏下去罪人，今日诏下得贤臣。进退者谁非我事，

世间宠贤常纷纷。我心与世两相忘，时事虽闻如不闻。

但喜今年饱饭吃，洛阳禾稼如秋云。更倾一尊歌一曲，

不独忘世兼忘身。
梅市
陆游（宋代）

小雨长堤古寺西，不容羸马惜障泥。
时平道路铃声少，岁乐坊场酒价低。
烟树浅深山驿近，野歌断续客魂迷。
残躯不料重来此，一首清诗手自题。
故开府太师王公挽词
文彦博（宋代）

昔年壶洛赴三城，华发青云叙故情。今日人琴俱已矣，犹传乐府沁园声。
九日
林大钦（明代）

今日云景好，高斋空复情。开尊延夕景，搴菊泛流英。

地与陶潜迥，思同谢朓清。长歌待松月，曲尽亦何营。
曼公书至，得山阴师死事信 其三
钱澄之（清代）

曾为三策筹滇事，纶阁传看亦动容。庭议只知争祖制，帝心原自慎藩封。

图纾国难身先殒，为荷君恩祸独钟！门下夕郎同日死，九原含笑得相从。
益阳行台值雨
钟晓（明代）

静对沉檀几篆烟，潇湘风雨正连绵。计程蜀道尚千里，忆别皇都已半年。

圣节喜逢遥祝寿，恩光覃被仰瞻天。故人未进湖南道，聚首无因思渺然。
和周尉立春二首
胡寅（宋代）

筮易欣逢天地交，送残寒晷石光敲。
化工造物初施手，天仗迎春已在郊。
一饭及辰堆细菜，千花从此放香苞。
欲赓妙句无余味，久矣庖人不治庖。
恶蚊
程通（明代）

旅馆疏窗暑正炎，飞蚊无数恼人眠。成群夜出晴檐下，逐阵雷鸣客枕边。

任是终宵高秉烛，也须微暮略薰烟。乾坤幻化何时息，直待西风九月天。
柬周公瑕
黎崇敕（明代）

风流儒雅可谁论，久识周郎道独尊。白发垂垂终好遁，青衫落落自忘喧。

山中题凤谁曾过，池上笼鹅兴倘存。不佞京华多病客，因君弹铗入吴门。
寄怀沈畹香弟妇
孙佩兰（清代）

晓起看花小立时，一重帘外雨如丝。天公鉴我思君意，催取新裁第一诗。
写庄子
李九龄（唐代）

圣泽安排当散地，贤侯优贷借新居。

闲中亦有闲生计，写得南华一部书。
赠王稚川之南雍 其二
黄廷用（明代）

夜雨清斋曾对榻，论交久矣惬襟期。台衡他日占各世，山斗于今重得师。

春色平分千里外，风流远陋六朝时。悬知南国多桃李，朵朵烟含璧水滋。
句 其三
王度（宋代）

鸦分供馀食，鸽乱著残棋。
句
夏竦（宋代）

似法阴爻呈六穗，或符阳数效三岐。
扬雄
徐钧（宋代）

眼看汉室已新都，天禄雠书尚自愚。
闻说草玄堪拟易，曾将进退一占无。
旅馆春日赠比邻陈文学
林大春（明代）

旅食对春晖，朝来过客稀。因君怀白社，好我似缁衣。

得意花随发，无情鸟乱飞。抡才闻汉诏，莫把素心违。
赠李文通
贾岛（唐代）

营当万胜冈头下，誓立千年不朽功。

天子手擎新钺斧，谏官请赠李文通。
寄予藏主
释如珙（宋代）

要成大树作阴凉，放教片心如泥去。
云门一举四十九，临济大师无本据。
拟寒山寺 其三十四
释怀深（宋代）

人生贪爱重，所欲未尝周。一饭饱足矣，万钟心未休。

黑业埋头做，红裙判命求。鬓毛已侵雪，犹自不知羞。
万年春·奉劝人人
马钰（金朝）

奉劝人人，尘中莫竞锥刀利。心先已。勿欺天地。事在前头悔。欲免轮回，休望儿孙替。休垂泪。道家真味。把恩爱先锤碎。
过石公山
王宠（明代）

岛屿屡崩奔，石林突参错。
朝云正吐秀，冬水亦渐涸。
槎牙熊豹正，蜷曲蛟龙蠖。
波涛激中洞，岚霭纷上薄。
金膏赤日流，石镜青天霩。
表灵征名图，延赏谐幽诺。
苍鼠不惊人，丹枫时自落。
兹焉可投纶，毕志甘场藿。
泐潭暹上人出示延福颂古三首索鄙语因用其韵
释慧空（宋代）

引鼻牵回野鸭儿，升堂卷席便高飞。
后来要识吾宗旨，试看而今是甚时。
谢清爱五首 其三
欧阳建（魏晋）

胜游锦里眼花旋，世外文章物外天。望压东亭真长者，时瞻南极祝华年。

名田负郭科从薄，钓艇横江棹向前。乘鹤驾龙多浪语，诸郎驷马即群仙。
次韵段缝见赠
苏轼（宋代）

季子东周负郭田，须知力穑是家传。
细思种薤五十本，大胜取禾三百廛。
若得与君连北巷，故应终老忘西川。
短衣匹马非吾事，只拟关门不问天。
和刘后村梅花百咏
方蒙仲（宋代）

从来芳事无时歇，雨洒风飘且莫悲。
收拾苍苔成艾紬，茶山后有放翁诗。
何逊梅花诗云枝横却月观林和靖云水边篱落忽
喻良能（宋代）

却月枝横淮海初，水曹句法到西湖。
横枝影瘦池清浅，奇绝何人作画图。
卯饮醉卧枕上有赋
陆游（宋代）

一榻卧空舍，四山风雨声。
病多书倚阁，寒极酒施行。
孤愤歌弥放，端忧涕易横。
群胡满河洛，志士若为情！
从庾中郎游园山石室诗
鲍照（南北朝）

荒途趣山楹，云崖隐灵室。冈涧纷萦抱，林障沓重密。

昏昏磴路深，活活梁水疾。幽隅秉昼烛，地牖窥朝日。

怪石似龙章，瑕璧丽锦质。洞庭安可穷，漏井终不溢。

沈空绝景声，崩危坐惊栗。神化岂有方，妙象竟无述。

至哉炼玉人，处此长自毕。
又口号四首 其二
陆文圭（元代）

仁挟翔风勇驾霆，皇华使者出祥刑。福星一夕迁吴分，却向龙山现寿星。
鹧鸪天
陈造（宋代）

闲去街头赏大花。翠帷珠幰护豪华。西真宴罢群仙醉，千尺黄云错紫霞。

团粉黛，闹箫笳。使星躔处驻灵槎。定知今夜游仙梦，不落西京姚魏家。
卧病
孟郊（唐代）

贫病诚可羞，故床无新裘。春色烧肌肤，时餐苦咽喉。

倦寝意蒙昧，强言声幽柔。承颜自俯仰，有泪不敢流。

默默寸心中，朝愁续莫愁。
关山吟 其三
罗泽南（清代）

家住罗山第几曲，百年松枝大如毂。老鹤归巢即友朋，连林积雪皆珠玉。

小炉无炭冷风侵，好是西窗对红旭。新诗裁成无人和，落落梅花香满屋。
句
释惠崇（宋代）

乱水僧频过，荒林鹤不还。
定风波 题轴轩左右埋二石槛植荷其中
姚燧（元代）

旋汲清泉石斛方。便疑身已置江乡。八九吞胸云梦小。应笑。白头儿戏未曾忘。荷叶且看张翠盖。此外。芙蓉谁望集朱裳。还有不如人意处。遮去。碧天明日照泱泱。
三月六日再用韵二首
方回（元代）

忘形尔汝日诗酒，闭户拒客笑泄柳。
慷慨酩酊属我辈，若楚云梦吞八九。
隔桥暂许作邻人，莫待寄书凭雁鳞。
聚首良难分手易，人生谁身自由身。
乙巳邵武建宁夜坐书呈诸公
陈普（宋代）

东家丘蓄缘何息，百里奚牛为底肥。
自得三人虽损一，此心到处物无违。
邱芷模编修赠长生无极瓦砚
叶观国（清代）

瓦当文字录者谁，百十二种形模奇。长生无极乃其一，云是阿模旧宫之所遗。

自从铜雀香姜收作砚，鼍矶龙尾名空驰。埏埴况在汉魏上，笔法颇疑丞相斯。

编修校士向关陇，轺车来往骊山陲。蕲年兰池访陈迹。

但余瓦砾萦荆茨。偶然拾自清渭湄，制为墨沼苍璆姿。

匣装毡裹远饷我，重之奚翅十朋龟。我闻羽阳之瓦出荒垄，流传艺苑如韩碑。

甘泉一枚夸创获，当年群雅留歌诗。岂意神物兴有时，珠联璧合何累累。

纷纶延寿益寿字，郑重亿年万岁辞。秘文吉语为国瑞，何异器车银瓮祥姚姬。

我为墨磨双鬓丝，无多来日徒嗟噫。晴窗拂几看砚背，死籍可落应轩眉。

冷金细拓侑石鼓，井华新汲研隃糜。老来懒事虫鱼注，持写《黄庭内景》师杨义。
黄县山行寄林怡庵
周家禄（清代）

冥行万山颠，忽然堕云海。赤日扶我起，烧天作奇彩。

谁言青山色，万古长不改。倏忽幻波涛，芙蓉愁不采。

据鞍四顾望，直下何磥磥。处卑良所叹，升高行复悔。

蓬莱高阁下，秋花黄蓓蕾。持螯日痛饮，凭阑几人在。
碧芦蓼花在天庆观
孔武仲（宋代）

御水泱泱绕禁闱，碧芦红蓼转相宜。
玉堂金阙非人世，亦有繁华具尽时。
虢宫送何丞市马
陈䞇（明代）

野色迥苍苍，归鸦带夕阳。宾朋倾别酒，驺从促行装。

山晚烟浮紫，林秋叶堕黄。好求千里骏，持以奉君王。
送水云归吴
郑惠真（宋代）

琵琶拨尽昭君泣，芦叶吹残蔡琰啼。
归见林逋烦说似，唐僧三藏入天西。
次潘都尉富季申冬日探梅韵二首 其二
吕本中（宋代）

开府新从日下归，却寻山水对烟霏。剩披诗律留花住，不使亲知到眼稀。

但见鲲鹏常远举，应怜蜩鴳只卑飞。此游尚恨还家早，未许溪头送落晖。
郴江百咏并序·藏春亭
阮阅（宋代）

百紫千红一径深，臙脂为地粉为林。
有人来问春何在，向道花间无处寻。
秋日书怀
林尚仁（宋代）

十年客路叹飘蓬，历尽风霜鬓欲空。
睡少半夜疑茶祟，愁多全觉酒无功。
数蛩厌静鸣秋雨，一叶惊寒落晚风。
惆怅故园归未得，草荒篱下菊花丛。
偈颂一百零九首
释可湘（宋代）

世事悠悠，美景难留。
不可寝於长夜，须来共赏中秋。
天宇净，桂花浮。
一片月生海，几家人上楼。
史知山纳妾以翠珉斝为贺
顾璘（明代）

碧玉雕螭斝，鲜于翡翠毛。美人春夜饮，芳晕渍樱桃。
考试阁下次子由韵
彭汝砺（宋代）

省曹祇有西曹要，官府无如宪府严。国论于今须汲直，人才自昔畏由兼。

斧斤准拟栋梁得，尘土吁嗟圭璧淹。万事调和归适可，诸公闻望在梅盐。
点绛唇·仙友苍苍
王十朋（宋代）

仙友苍苍，西风吹散天香好。暗飘龙脑。金栗枝头小。谁种丹霄，造化玄功妙。真堪笑。学仙疏谬。有似西河老。
冰腐
姚燮（清代）

夕煮上芦箔，欺寒朔风飒。云肤莹白腻，茶色硬黄叠。

麂眼镂圆细，蜂窍络周匝。压汁茧脱蚕，劘渣酱调蜐。

吞或柔似絮，嚼异淡同蜡。晓市满霜迹，携筐正杂遝。
醉落魄
史达祖（宋代）

鸳鸯意惬。空分付、有情眉睫。齐家莲子黄金叶。争比秋苔，靴凤家番蹑。

墙阴月白花重叠。匆匆软语屡惊怯。宫香锦字将盈箧。雨长新寒，今夜梦魂接。
项羽庙
艾性夫（元代）

容心绝少忌心多，背楚疑增自倒戈。
羞渡乌江依故老，竟乘乌倒泣娇娥。
一生负气止如此，大义亏人争奈何。
莫唱送迎山下曲，恐渠惊是汉军歌。
再赠月蓬道人六言二首
刘克庄（宋代）

谢公早有远志，陶子晚知昨非。
帝允我乞骸疏，汝见吾衡气机。
古乐府 鸡鸣
张载（魏晋）

鸡鸣嘐嘐兮台怀忧，兄弟表里兮台心求。黄金门，白玉堂。

置酒恺乐，荣华有光。桃伤李僵，尔如或忘。
清平乐
晏殊（宋代）

春来秋去。往事知何处？燕子归飞兰泣露。光景千留不住。
酒阑人散忡忡。闲阶独倚梧桐。记得去年今日，依前黄叶西风。
杂感
陆游（宋代）

祸福虽云不可猜，人生要岂愿为才。
髑髅正使非不乐，牺象何疑是木灾。
和孔纯老归自属邑三首
王之道（宋代）

往来阴雨恰弥旬，滑滑那堪鸟语频。
行色可无三日霁，旅怀庆付万家春。
欣闻郊劳开瑶席，想见车旋人锦茵。
何幸诗筒时寄我，慰怀须信有诗人。
送李宝文还朝
吕陶（宋代）

使华西指主恩深，又见鳌头此镇临。十载星霜皆化日，百城桃李尽秾阴。

层霄自得翱翔路，止水难摇淡静心。全蜀苍黔共倾耳，即闻和气入薰琴。
新卜原上居寄袁校书
许浑（唐代）

贫居乐游此，江海思迢迢。
雪夜书千卷，花时酒一瓢。
独愁秦树老，孤梦楚山遥。
有路应相念，风尘满黑貂。
次临封十咏颂方侯德政 其五
蒙尧仁（明代）

侯治吾封好，奎文满璧宫。台州先正事，左氏古陈风。

比屋冠裳雅，盈门桃李红。诗书敦上国，端养豫蒙童。
续长恨歌七首 其四
范成大（宋代）

别后相思梦亦难，东虚云路海漫漫。仙凡顿隔银屏影，不似当时取次看。
句 其一
释庆老（宋代）

交情老去淡如水，病骨秋来瘦似松。
自咏
王越（明代）

自叹儒官拜将官，谈兵容易用兵难。
世间惟有征夫苦，天下无如边地寒。
发为胡笳吹作雪，心经烽火炼成丹。
朝廷公道明如日，俯仰无惭处处安。
别严士元
刘长卿（唐代）

春风倚棹阖闾城，水国春寒阴复晴。
细雨湿衣看不见，闲花落复听无声。
日斜江上孤帆影，草绿湖南万里情。
东道若逢相识问，青袍今已误儒生。
北征凯旋诗六首 其五
张逸少（清代）

俘谍邀宽典，恩先赦胁从。军门齐款缚，圣度自包容。

日逐诚难赦，昆邪亦可封。因知沙漠外，俯首望颙颙。
石刻诗
陈抟（宋代）

我谓浮荣真是幻，醉来舍辔谒高公。
因聆玄论冥冥理，转觉尘寰一梦中。
玲珑四犯（大石）
周邦彦（宋代）

秾李夭桃，是旧日潘郎，亲试春艳。自别河阳，长负露房烟脸。憔悴鬓点吴霜，细念想梦魂飞乱。叹画阑玉砌都换。才始有缘重见。
夜深偷展香罗荐。暗窗前、醉眠葱蒨。浮花浪蕊都相识，谁更曾抬眼。休问旧色旧香，但认取、芳心一点。又片时一阵，风雨恶，吹分散。
灵岩
叶适（宋代）

穹窿右俛眉，天平左垂鬓。吴人宅沮洳，兹山抑其镇。

𨺗起为表著，突兀数寻仞。樛松颇坚瘦，立石乃荣润。

兼有千里陂，杳霭来远韵。宜乎登椒丘，摆落思奋迅。

吴主未亡时，绝色馆孤峻。歌声妙欸乃，俎品穷蛤蜃。

援琴固停晷，解甲仍转瞬。终归寂寞人，破釜煮枯堇。

陈迹不足吊，新缔何劳问。三年姑苏驿，空望此塔近。

适当熟食节，煖气无已吝。豪风增春愁，异雪损花信。

聊以壮游衍，归受儿女冁。
汝州
梅尧臣（宋代）

主人少听我，为言风土殊。
美哉面有颡，生此颈若壶。
噫号无冬夏，岁祷无嗟吁。
只怜郡池上，不异山林居。
辇下曲
戴埴（宋代）

旧来闻说京师乐，香街十里春风箔。
朝踏金梯入凤楼，暮下琼钩延翠幄。
蛾绿梅花装，淑质兰蕙芳。
笙歌枣下曲，琵琶陌上桑。
宿酲未解莺催晓，玉珂策马长安道。
解佩遗簪日日欢，不觉红颜醉中老。
我谓京国皆繁华，何时飞走登云车。
谁知著足缁尘底，八年飘泊空咨嗟。
萧萧竹窗风暗度，耿耿兰缸灯自语。
孤坐逢掖凝清霜，独卧重衾踏寒雨。
云雨阳台梦不成，况欲绮席罗倾城。
丈人屋上乌啼夜，乾鹊巢中鸠唤晴。
啼夜夜未央，娟娟素月明。
唤晴晴未霁。寂寂青春深。
鸠唤乌啼终有侣，犹胜月兔孀居千万春。
送人往苏州觐其兄
黄滔（唐代）

阖闾城外越江头，两地烟涛一叶舟。到日荆枝应便茂，

别时珠泪不须流。迎欢酒醒山当枕，咏古诗成月在楼。

明日尊前若相问，为言今访赤松游。
十九日过耿运干
韩淲（宋代）

春风池馆水溶溶，杏浅梅深柳意浓。拄杖横皋穿麦垄，倾壶中沚见云峰。

有来好事能同适，尽把閒吟不自供。莫道涧湖相去远，要惊心赏每难逢。
雪观
赵蕃（宋代）

冷语可销暑，昔人曾咏之。
我来登雪观，政值绿阴时。
铁冠岩
冯敏昌（清代）

我浮凌江问韶石，孤舟百丈缘江干。江干岩石势往复，尽日紫翠篷窗攒。

幽处时时舍轻楫，捷足往往追飞翰。危崖忽豁得真赏，嵌窦架屋惊奇观。

玲珑窾窍窗户揭，宛转形势堂庑宽。白蝠鸦腾乳兽立，苍苏甲脱藤蛇蟠。

深坳似闻虎腥热，积黝下宅龙身安。火铃流照气先摄，金镜在掌神为寒。

当时坐觉万象迫，过眼岂特飞烟残。岂知铁冠丈人在，许我旧好联新欢。

我来未能同酒客，桑苎书携二三策。已欣松枝落细细，更闻石井鸣瑟瑟。

是时山意初风色，徐看细雨来清壁。铁浪茶芽春早摘，破颜一笑非水脉。

讵惊声转羊肠间，最喜凉生麈尾侧。平生嗜险探奇意，到此萧然反冰释。

穷荒物色感灵异，万里烟霞思羽翮。还应野服携黄冠，晚向苍屏吹铁笛。
雨后
裘万顷（宋代）

秋事雨已毕，秋容晴为妍。
新香浮罢稏，余润溢潺湲。
机杼蛩声里，犁锄鹭影边。
吾生一何幸，田里又丰年。
荆州即事药名诗八首
黄庭坚（宋代）

使君子百姓，请雨不旋复。
守田意饱满，高壁挂龙骨。
送远曲
郭钰（元代）

为君治行近一月，今晨竟作匆匆别。枕边纨扇镜中花，一时尽匆伤心色。

妾虽不见边城秋，君亦不识空闺愁。忆君便如君忆妾，双泪岂为他人流。

才貌如君长刺促，少年心事何时足。归期未定须寄书，误人莫误灯花卜。
折桂令·棋
鲜于必仁（元代）

烂樵柯石室忘归，足智神谋，妙理仙机。险似隋唐，胜如楚汉，败理梁齐。消日月闲中是非，傲乾坤忙里轻肥。不曳旌旗，寸纸关河，万里安危。
赋未见君子忧心靡乐八韵寄李载
黄庭坚（宋代）

会合良艰期，系匏各异县。
千里共明月，如披故人面。
浮云蔽高秋，此岂心中愿。
雾重豹成文，水清鱼自见。
居高明
陆文圭（元代）

每愁仲夏多溽暑，更逢今岁少南风。
身无台榭可独处，眼到山川便不同。
直从月令高明处，参透中庸间学功。
虚静若能超物外，炎凉何必介胸中。
飞行二首
白玉蟾（宋代）

飞行三十六天门，我是东华上相孙。
戏把蟠桃剜出核，玉童持去种崑崙。
中秋
汪洙（宋代）

秋景今宵半，天高月倍明。南楼谁宴赏，丝竹奏清声。
最高楼·南岳後
刘克庄（宋代）

南狱后，累任作祠官。试说与君看。仙都玉局才交卸，新衔又管华州山。怪先生，吟胆壮，饮肠宽。

去岁拥、旌旗称太守。今岁带、笭箵称漫叟。慵入闹，惯投闲。有时拂袖寻种放，有时携枕就陈抟。任旁人，嘲潦倒，笑痴顽。
鸣玉濑
弘历（清代）

无风松谡谡，有月金摐摐。玉女洗头盆，泻作芙蓉江。

林麓自潇洒，烟岚多变态。飞流下十寻，砉然玉珠碎。

长虹饮素练，圆潭澄见底。时来听清泠，尘念一以洗。

涧壑诚泬㵳，松篁复萧飒。把笔坐石头，林泉相问答。
曹溪六祖大师赞
释绍昙（宋代）

辛州飏下两肩樵，又被黄梅石坠腰。虽得栽松衣钵在，暗思追逐几魂销。
七言送林次中南归
苏颂（宋代）

何事频思江海间，清时美彦未应间。
襟怀旧贮纵横术，献纳尝开咫尺颜。
吏隐尚劳趋幕府，郊居毋苦恋家山。
莼鲈正熟虽堪爱，羔雁相催又北还。
石梁和韵
王学可（宋代）

天巧何年路，千峰乱入云。
瀑飞双涧合，崖断一桥分。
树色春犹冻，猿声夜或闻。
灵踪如可见，煮茗共炉熏。
临江仙（九之三）
邓肃（宋代）

春雪一瓯扶醉玉，翩翩两腋生风。柳腰无力殢云踪。陈郎投辖风，分袂忍匆匆。

白玉琢杯龙麝泛，瀼瀼天酒争浓。何妨一饮上青驄。晴空行夜月，缓辔水晶宫。
赋竹居文樽
熊瑞（宋代）

郫筒对峙玉清圆，绝胜当年碧筩莲。
倾酿尚侔春楚楚，开樽犹带雨涓涓。
昔遗溪上晋六处，今入饮中唐八仙。
一榻青奴凉更好，醉来乘月伴高眠。
思远
车若水（宋代）

白兔速圩顶，暗壁收遗编。
握之不盈掬，而能千万年。
天地可无人，秦火乃可然。
其粗洒埽间，其精造化先。
后来读书者，暗引佛与仙。
之人胡弗灵，所论各有偏。
嚣祲碍亭毒，三精惨不鲜。
涂饰为善治。制作埋九渊。
固有二三子，梯级堪攀缘。
夜永发孤啑，思远能废眠。
拔地为五岳，岂其高到天。
姑苏杂咏 三高祠三首 陆龟蒙
高启（明代）

鸭群无食水田荒，风雨孤篷载笔床。
犹有新诗惊太守，醉中挥翰木兰堂。
吐蕃别馆和周十一郎中杨七录事望白水山作
吕温（唐代）

纯精结奇状，皎皎天一涯。玉嶂拥清气，莲峰开白花。

半岩晦云雪，高顶澄烟霞。朝昏对宾馆，隐映如仙家。

夙闻蕴孤尚，终欲穷幽遐。暂因行役暇，偶得志所嘉。

明时无外户，胜境即中华。况今舅甥国，谁道隔流沙。
秋日扬子舟中
黄梦鸿（明代）

木兰此日泛秋清，去去潮生两岸平。杜若洲前飞鹭急，芙蓉江上浴鸥轻。

开函欲检观涛赋，卷幔翻含击楫情。正值斜阳方独酌，舟人指点石头城。
小雨偶出邻里小儿竞随吾後不知其意何也
陆游（宋代）

云生海澨初飞雨，日漏山椒旋作晴。
箬笠芒鞋桥下路，儿童争逐放翁行。
又呈坐客
张镃（宋代）

天假南湖一段奇，宾朋胥会只论诗。
人生未老肯閒日，春色无论方盛时。
林外好山看独惯，尘中新事问宁积压。
从来邂逅且真率，花下杯传却莫迟。
视师颂
常挺（宋代）

岷山穹隆，岷水浺瀜。
气郁葱葱，至和所钟。
秀毓临邛，笃生英雄。
绰有祖风，唐之郑公。
进思尽忠，王臣靡躬。
万壑奔洚，磔植在中。
退思固穷，为时儒宗。
启迪颛蒙，如金在鎔。
王明泰通，虎啸风从。
入觐九重，天子改容。
时谨边烽，命公抚戎。
大江西东，隐若为墉。
甲兵藏胸，樽俎折冲。
万年之功，寿与天同。
直舍雠理律书呈同舍二首
宋祁（宋代）

经筵敢倦力刊梓，国典将追鼎铸书。
静对阙疑还阁笔，不知三古字为鱼。
芳所堂赏桂杨顺斋酒边赋
顾逢（宋代）

秋风芳所地，把酒又重来。
种有仙凡异，花分早晚开。
满簪乌帽去，如入月宫回。
莫说郄诜事，功名念已灰。
登钓台
范端臣（宋代）

此地有天险，双台千仞岗。
眼宽知世窄，皇极便神伤。
惨澹诸峰立，萦纡一水长。
振衣怀古罢，新句入斜阳。
首夏幸圆明园西直门外即目三首 其一
弘历（清代）

鸣梢晓日凤城西，润逼郊原绿意齐。鱼海洗兵蓬苑丽，清和景物待新题。
斋居述怀
承龄（清代）

郎署简趋谒，永昼罢拘束。暂谢车马扰，稍觉形神属。

虚庭冷清飙，芳阶旷遥瞩。疏花改春荣，繁阴敷夏绿。

感兹生意成，悟彼化机促。遐心寄缥缃，深襟托醽醁。

惭无沧海略，久索金门粟。仲生述乐志，老氏贵止足。

逐物讵有涯，驾贪期不辱。仕隐希古人，庶几企高躅。
次韵张子猷赋凯旋之什
林季仲（宋代）

十万貔貅拥鼓鞞，云间听得一声齐。
祥开虎帐妖氛落，威叠鲸江怒浪低。
晓日彩旌沙外转，春风归马柳边嘶。
幕中自有燕公笔，合把奇功勒建溪。
岩居僧
赵师秀（宋代）

开扉在石层，尽日少人登。
一鸟过寒木，数花摇翠藤。
茗煎冰下水，香炷佛前灯。
吾亦逃名者，何因似此僧。
黄龙侍者本高觅诗
张孝祥（宋代）

高禅本儒冠，谁令著伽黎。劳渠千里来，赠我一卷诗。

句法有源流，人物乃清苦。不用追九僧，政须越诸祖。

君家寒岩师，今代僧中龙。持此送君行，更去问乃翁。
毛閒翁百岁预寿
顾清（明代）

天子十四载，昭阳纪灵辰。间翁寿百岁，弧筵启青春。

孙子天上归，板舆奉慈亲。扶携献春酒，盛事倾海滨。

我明始驭宇，元气会九垠。历岁三十馀，六合熙同仁。

翁实生此时，所得固已淳。葆真遗世网，委顺随化钧。

自从结发来，白首如一晨。譬彼凌寒松，本异凡卉伦。

动息有至理，往来无杂宾。閒居谈往事，听者疑古人。

尝言十六七，文皇当北巡。金舆映朝日，目睹天人真。

自攀鼎湖龙，五拜重光新。虽微海田变，冠盖几湮沦。

念此劝翁饮，无负尊前身。南山晚更绿，时菊长精神。

悠然东篱下，想见无怀民。愿得假羽翼，杖几承清尘。

作诗预为寿，转盻莺花瞵。从今岁一篇，积卷如车轮。
齐天乐（余闲书院拟赋蝉）
陈恕可（宋代）

碧柯摇曳声何许，阴阴晚凉庭院。露湿身轻，风生翅薄，昨夜绡衣初翦。琴丝宛转。弄几曲新声，几番凄惋。过雨高槐，为渠一洗故宫怨。

清虚襟度漫与，向人低诉处，幽思无限。败叶枯形，残阳绝响，消得西风肠断。尘情已倦。任翻鬓云寒，缀貂金浅。蜕羽难留，顿觉仙梦远。
题藏春谷壁
洪朋（宋代）

林外鸟声欢，江南尚小寒。回头又春色，早晚谷中看。
复用韵以见别情
杜范（宋代）

插架牙签富邺侯，戏将翰墨此中游。
紫萸黄菊家家酒，巨轴长中字字秋。
谈笑不堪增恋嫪，简书无奈怕淹留。
人生聚散真萍梗，咫尺应能见九州。
自省
李复（宋代）

理容本求妍，造次遽成丑。
兢兢早夜思，犹或失于偶。
放而不知察，美种杂稂莠。
吾居日三省，参也吾所友。
秦中早秋 其二
沈钦韩（清代）

空堂虫语答韽韽，云阁林梢雨意酣。欹枕疏钟清客梦，依稀茅屋研山南。
新浴
郭印（宋代）

新向兰汤浴，尘埃一洗清。
振衣心自喜，出户体还轻。
沂水当年乐，骊山往事惊。
昔人因悟道，妙触永宣明。
腊月十四日雨
陆游（宋代）

岁晚深居懒出游，小窗终日寄悠悠。
雨声到枕助诗律，花气袭衣生客愁。
残齿不堪添臲卼，瘦肩转复觉飕飀。
春前一雪犹关念，安得琼瑶积瓦沟。
题高秋泉诗卷
萨都剌（元代）

美矣高夫子，能文武亦全。横琴弹夜月，洗剑动秋泉。

酒熟春如海，诗閒日似年。纶巾北窗下，倦可枕书眠。
好事近·莫惜一樽留
李壁（宋代）

莫惜一樽留，共醉锦屏山色。多少飞花悠扬，送征轮南陌。曲湖归去未多时，还捧诏黄湿。生怕别来凄断，看满园行迹。
罥马索
佚名（宋代）

晓窗明，庭外寒梅向残月。吴溪庾岭，一枝偷把阳和泄。

冰姿素庾，自然天赋，品格真香殊常别。奈北人、不识南枝，唤作腊前杏先发。

奇绝。照溪临水，素禽飞下，玉羽琼芳斗清洁。懊恨春来何晚，伤心邻妇争先折。

多情立马，待得黄昏，疏影斜斜微酸结。恨马融、一声羌笛起处，纷纷落如雪。
三日同景仁邻几济川晦叔景□吕秘校刘判官会南曹饮五君皆尚书外郎刘吕修唐书官
刘敞（宋代）

秋气迎节至，凉雨乘高风。车马散北阙，冠盖会南宫。

从吏殆成隐，玩岁复将穷。簿书幸无他，谈笑偶多同。

郎选冠一时，史才映群公。著书骇深妙，闻道惴颛蒙。

但愿窃馀论，常此樽不空。寄迹三署老，不惭颜与冯。
贺隐直
刘敞（宋代）

三年守一官，五年调一职。选门万馀人，过半头发白。

贤愚必待次，先后各循格。相与为波流，其谁辨白黑。

子今特招起，方与尘土隔。翰林诚知人，中丞亦好德。

古来御史属，自与二府敌。于今任虽卑，其实名不易。

必将寄纪纲，岂独亲簿籍。鸿鹄须远飞，骐骥无近迹。

往矣勿自疑，天方佑正直。
贤者之孝二百四十首·乐恢
林同（宋代）

父今为令系，号泣不停声。
彼令亦人耳，而宁不我矜。
送高邑佐伴贡入京用来韵十首 其十
成鹫（清代）

毙裘羸马太郎当，祖道乘风挂席忙。妒杀隔江老渔父，船头初月白如霜。
题继祖蟠室三首
陈与义（宋代）

云起炉山久未移，功名不恨十年迟。
日斜疏竹可窗影，正是幽人睡足时。
园官送菜
杜甫（唐代）

清晨蒙菜把，常荷地主恩。守者愆实数，略有其名存。

苦苣刺如针，马齿叶亦繁。青青嘉蔬色，埋没在中园。

园吏未足怪，世事固堪论。呜呼战伐久，荆棘暗长原。

乃知苦苣辈，倾夺蕙草根。小人塞道路，为态何喧喧。

又如马齿盛，气拥葵荏昏。点染不易虞，丝麻杂罗纨。

一经器物内，永挂粗刺痕。志士采紫芝，放歌避戎轩。

畦丁负笼至，感动百虑端。
老柏三首 其三
陈师道（宋代）

岁月那能记，风霜亦饱经。槁乾仍故节，润泽出新青。

色与江波共，声留静夜听。辉辉垂重露，点点缀流萤。
寓龙虎山示张炼师
王镃（宋代）

莲盂送别万峰云，龙虎山前过小春。
草履惯穿枯岭叶，布衣犹小旧京尘。
毡寒不见游仙梦，路远谁怜倦客贫。
东望海门归未得，北风吹雪满唐巾。
葛鲁卿待制挽诗二首 其一
刘一止（宋代）

先皇隆教育，师席重朝绅。模楷归元礼，纷纶仰大春。

壮图初未究，归意久逾真。丘壑平生事，何人得此身。
和松坡刘迂诗二首
廖行之（宋代）

碌碌随人未足旌，折腰趋走太清生。
绝怜抗直陈公子，晚欲凭书入帝城。
挽王士贞检校
凌云翰（元代）

多能我亦叹多才，较艺贤关屡中魁。南海忽惊王渤死，西河还中卜商哀。

方期捧檄三山去，谩忆乘槎万里回。一掬平生师友泪，忍捋樽酒酬泉台。
羽甫兄嘉荐侄过中林夜话
李之世（明代）

衡宇晚萧寂，客来破暝烟。灯影竹间出，屐声花外传。

诗坛新旧局，世态雨晴天。与尔閒商略，悠悠夜似年。
夏景 其一 松凉夏健人
刘辰翁（宋代）

松影夏天云，凉开一院新。若无如此暑，可以健于人。

风外潮声起，林间客欠伸。自怜三伏日，重得百年身。

鹤唳如轻举，儿扶更怒嗔。下山逢急雨，为洗覆车尘。